ANC swyg oor nie-betaling | Maroela Media
ANC-eeufeesvieringe by die Vrystaat-stadion op 8 Januarie 2012 Foto: GCIS/SAPA
Die ANC wou Vrydag nie kommentaar lewer oor 'n berig dat hy sukkel om 'n diensverskaffer te betaal nie.
"Enige saak tussen ons en enige maatskappy is net tussen ons, en niemand anders nie. Ons sal nie daaroor kommentaar lewer nie," het Jackson Mthembu, woordvoerder van die ANC, gesê. Die Mail & Guardian het Vrydag berig dat die ANC buite die hof 'n "geheime" skikkingsooreenkoms met 'n vermaaklikheidsagentskap aangegaan het. Die ANC skuld die VWV Group glo R11 miljoen nadat dié maatskappy sy eeufeesvieringe in 2012 gereël het.
Die skikkingsooreenkoms bied aan die ANC die geleentheid om die geld oor 'n tydperk van 'n jaar aan die VWV Group terug te betaal en die eerste betaling sou in April vanjaar geskied het, het die Mail & Guardian berig.
Volgens die berig het die ANC tot dusver nog nie die eerste betaling gedoen nie en het hy uitstel gevra om die fondse in te samel. 'n Hersiende skedule van betaling is opgestel en die eerste betaling sal na verwagting binnekort gedoen word.
Die VWV Group het in Desember sy likwidasie-aansoek teen die ANC by die Johannesburgse hooggeregshof ingedien nadat die party nie die faktuur betaal het nie.
Volgens die Mail & Guardian het talle kunstenaars en maatskappye, wat deur die vermaaklikheidsagentskap gekontrakteer is om by die vieringe op te tree, nog nie die betaling ontvang wat hulle toekom nie, weens die ANC se nie-betaling.
ANC Eeufees skuld
…. MAAR party, sal daar geparty word !!!
Ha ha ha ha! Ons hard verdiende geld wat na die belastinggaarder gaan sal nou maar weer aangewend moet word. Ons is vinnig oppad om 'n grooter piesangrepubliek te word as Mugabe s'n!